Achoimre ar Thuairim an Mhaoirseora Eorpaigh ar Chosaint Sonraí maidir leis an Togra le haghaidh Rialachán a mhéid a bhaineann leis an Líonra Sonraí um Chuntasaíocht Feirme a thiontú ina Líonra Sonraí um Inbhuanaitheacht Feirme

(2022/C 440/06)

(Tá téacs iomlán na Tuairime seo le fáil i mBéarla, i bhFraincis agus i nGearmáinis ar shuíomh gréasáin MECS https://edps.europa.eu)

An 22 Meitheamh 2022, d’eisigh an Coimisiún Eorpach Togra le haghaidh Rialachán ó Pharlaimint na hEorpa agus ón gComhairle lena leasaítear Rialachán (CE) Uimh. 1217/2009 ón gComhairle a mhéid a bhaineann leis an Líonra Sonraí um Chuntasaíocht Feirme a thiontú ina Líonra Sonraí um Inbhuanaitheacht Feirme (1).

Is é is aidhm don Togra rialáil a dhéanamh ar phróiseáil sonraí pearsanta i gcomhthéacs sonraí eacnamaíocha, comhshaoil agus sóisialta ar leibhéal na feirme a bhailiú chomh maith le sonraí den sórt sin a bhainistiú agus a úsáid tuilleadh sa Líonra Sonraí um Inbhuanaitheacht Feirme (“FSDN”). I ndáil leis an méid sin, is díol sásaimh do MECS na tagairtí sainráite don ghá atá ann RGCS (2) agus RCSAE (3) araon a chomhlíonadh. Is díol sásaimh do MECS freisin go bhfuil tagairtí sa Togra do RGCS agus do RCSAE agus sainmhínithe á gcur ar fáil ar théarmaí ábhartha amhail “sonraí pearsanta” agus “próiseáil”. Mar sin féin, ar mhaithe le deimhneacht dhlíthiúil, molann MECS go láidir go bhféachfaí arís ar na sainmhínithe atá beartaithe chun a áirithiú go ndéanfar tagairt do RGCS agus RCSAE ar bhealach córasach agus comhsheasmhach agus ionas nach dtabharfar isteach sainmhínithe ar choincheapa a chumhdaítear cheana leis na hionstraimí sin.

Tugann MECS dá aire go dearfach, i gcás ina roinnfidh an Coimisiún nó gníomhaireachtaí idirchaidrimh sonraí aonair, go ndéanfaí anaithnidiú nó ainm bréige a chur ar shonraí na bhfeirmeoirí agus na sonraí aonair eile go léir a fhaightear de bhun an Togra. Is teicnící tábhachtacha iad anaithnidiú agus ainm bréige a chur i bhfeidhm chun rioscaí cosanta sonraí a mhaolú. Bíodh sin mar atá, measann MECS go bhfuil sé tábhachtach idirdhealú soiléir a choinneáil idir na coincheapa sin, ós rud é gur féidir sonraí faoi ainm bréige a bheith bainteach fós le duine inaitheanta agus dá bhrí sin go gcáilíonn siad mar shonraí pearsanta.

Maidir le foilsiú sonraí FSDN, meabhraíonn MECS gur cheart go gcomhlíonfadh aon cheanglas sonraí pearsanta a fhoilsiú, chomh maith le soláthar a dhéanamh le dlí, na ceanglais eile a eascraíonn as Airteagal 52(1) den Chairt agus as Airteagal 6(3) de RGCS. Measann MECS nach dtugtar leis an Togra, ina fhoirm reatha, cúis shonrach a bhaineann le leas an phobail chun údar a thabhairt le sonraí pearsanta a fhoilsiú i bhfoirm inaitheanta, fiú dá mbeadh ainm bréige le cur i bhfeidhm ar na sonraí sula bhfoilsítear iad. Dá bhrí sin, molann MECS a shonrú nach bhféadfar ach sonraí FSDN atá anaithnidithe go cuí a chur ar fáil go poiblí.

Measann MECS gur cheart aghaidh a thabhairt ar shonraíochtaí áirithe maidir le próiseáil sonraí pearsanta leis an Togra féin seachas trí ghníomhartha tarmligthe. Measann MECS, go háirithe, gur cheart na catagóirí sonraí pearsanta, chomh maith leis na cuspóirí sonracha dá bhféadfar iad a phróiseáil, a shonrú go díreach sa Togra. Thairis sin, molann MECS go sonrófaí (critéir fós le cinneadh) an tréimhse choinneála do na catagóirí ábhartha sonraí pearsanta agus go ndéanfaí róil na ngníomhaithe lena mbaineann a shoiléiriú. Ar deireadh, sa mhéid go bhfuil sé d’aidhm ag an Togra córas TF a bhunú chun bunachair sonraí a nascadh, molann MECS tuairisc ardleibhéil a chur san áireamh sa Togra ar an uirlis TF, lena n-áirítear róil agus freagrachtaí cosanta sonraí agus coimircí ábhartha is infheidhme.

1. RÉAMHRÁ

1. An 22 Meitheamh 2022, d’eisigh an Coimisiún Eorpach Togra le haghaidh Rialachán ó Pharlaimint na hEorpa agus ón gComhairle lena leasaítear Rialachán (CE) Uimh. 1217/2009 ón gComhairle a mhéid a bhaineann leis an Líonra Sonraí um Chuntasaíocht Feirme a thiontú ina Líonra Sonraí Inbhuanaitheachta Feirme (“an Togra”).

2. Is é príomhchuspóir an Togra Rialachán (CE) Uimh. 1217/2009 ón gComhairle ( 4 ) a leasú chun an Líonra Sonraí um Chuntasaíocht Feirme (“FADN”) a thiontú ina Líonra Sonraí Inbhuanaitheachta Feirme (“FSDN”), d’fhonn sonraí ar leibhéal na feirme maidir le hinbhuanaitheacht a bhailiú. Chuideodh sé sin freisin le feabhas a chur ar sheirbhísí comhairleacha d’fheirmeoirí agus le tagarmharcáil a dhéanamh ar fheidhmíocht feirme.

3. Bailítear sonraí faoi láthair go príomha chun measúnú a dhéanamh ar ghnéithe eacnamaíocha na ngabháltas talmhaíochta, cé gur gá measúnú a dhéanamh ar inbhuanaitheacht fhoriomlán an ghabháltais, lena n-áirítear sonraí comhshaoil a bhaineann le hithir, aer, uisce agus bithéagsúlacht, chomh maith le sonraí lena gcumhdaítear gné shóisialta na feirmeoireachta. D’fhágfadh an tiontú go FSDN go bhféadfaí feidhmíocht feirme a thagarmharcáil i gcomparáid le meáin réigiúnacha, náisiúnta agus earnálacha. Maidir le sonraí cuntasaíochta, is iad cuntais na ngabháltas talmhaíochta an bhunfhoinse d’aon mheasúnú ar ioncaim ar ghabháltais talmhaíochta nó d’aon staidéar ar a n-oibriú gnó. D’fhéadfaí an fhaisnéis a bhailítear a úsáid freisin chun seirbhísí comhairleacha pearsantaithe agus aiseolas pearsantaithe a sholáthar d’fheirmeoirí chun inbhuanaitheacht na ngabháltas talmhaíochta a fheabhsú ( 5 )

4. D’athródh an Togra freisin an chaoi a mbailítear na sonraí, lena ndéanfaí foráil, inter alia, d’idir-inoibritheacht le córais eile ina bhfuil sonraí feirme, rud a d’fhágfadh go bhféadfaí na sonraí a bailíodh ar dtús chun críoch éagsúil a chur le chéile. Chuige sin, thabharfaí aitheantas feirme uathúil isteach. Ina theannta sin, sainordaítear leis an Togra freisin go bhfoilseofaí sonraí FSDN.

5. Eisítear an Tuairim seo ó MECS mar fhreagairt ar chomhairliúchán a rinne an Coimisiún Eorpach an 22 Meitheamh 2022, de bhun Airteagal 42(1) RCSAE. Maidir leis seo, tugann MECS cuireadh do na comhreachtóirí tagairt fhollasach don chomhairliúchán seo a chur san áireamh i gceann d’Aithrisí an Togra.

4. CONCLÚIDÍ

32. I bhfianaise an méid thuas, molann MECS an méid seo a leanas: a) breathnú arís ar na sainmhínithe atá beartaithe chun a áirithiú go ndéanfar tagairt do RGCS agus do RCSAE araon ar bhealach córasach agus comhsheasmhach agus chun nach dtabharfar isteach sainmhínithe ar choincheapa a chumhdaítear cheana leis na hionstraimí sin; b) leasú a dhéanamh ar Airteagal 16(2) agus Aithris (8) den Togra chun deireadh a chur le haon mholadh go seachnófaí an fhéidearthacht sainaithint a dhéanamh trí ainm bréige a chur i bhfeidhm; c) a shonrú in Airteagal 16 den Togra nach bhféadfar ach sonraí FSDN atá anaithnidithe go cuí a chur ar fáil go poiblí; d) na catagóirí sonraí pearsanta a shonrú chun a áirithiú go bhfuil próiseáil sonraí pearsanta teoranta don mhéid atá ábhartha agus riachtanach go díreach chun críocha sonraithe an Togra a chur i gcrích; e) na críocha uile a shonrú ar chucu a bhféadfar sonraí pearsanta a phróiseáil i dtéarmaí achtúcháin an Togra; f) tréimhse choinneála a bhunú do na catagóirí ábhartha de shonraí pearsanta lena mbaineann, nó ar a laghad critéir a leagan síos chun na tréimhsí sin a chinneadh, agus cuspóirí na próiseála á gcur san áireamh; g) róil na ngníomhaithe éagsúla lena mbaineann mar rialaitheoir, mar rialaitheoir comhpháirteach nó mar phróiseálaí a shannadh go soiléir; h) a mhéid is é is aidhm don Togra córas TF a bhunú chun bunachair sonraí a nascadh, lena n-áirítear sa Togra tuairisc ardleibhéil ar an uirlis TF, lena n-áirítear róil agus freagrachtaí cosanta sonraí agus coimircí ábhartha is infheidhme.

An Bhruiséil, 11 Lúnasa 2022. Wojciech Rafał WIEWIÓROWSKI

(1) COM(2022) 296 final.

(2) Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n-aisghairtear Treoir 95/46/CE (An Rialachán Ginearálta maidir le Cosaint Sonraí) (IO L 119, 4.5.2016, lch. 1).

(3) Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i dtaca le próiseáil sonraí pearsanta ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht na sonraí sin. sonraí, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39).

(4) Rialachán (CE) Uimh. 1217/2009 ón gComhairle an 30 Samhain 2009 lena mbunaítear líonra chun sonraí cuntasaíochta a bhailiú ar ioncaim agus ar oibriú gnó na ngabháltas talmhaíochta sa Chomhphobal Eorpach (IO L 328, 15.12.2009, lch. 27).

(5) Aithris (4) den Togra.